Un student italian a murit la Arad în timp ce juca fotbal. S-a prăbușit din senin pe teren
Medicii legişti din Arad încearcă să lămurească ce anume i-a adus sfârşitul unui student italian, care s-a prăbuşit din senin pe un teren de fotbal.
Prietenii lui au chemat imediat ajutoare, însă, deşi a fost resuscitat timp de o oră, tânărul de 26 de ani nu a putut fi salvat. Cei care îl cunoşteau spun că nu ştiau să aibă probleme de sănătate.
Tânărul studia stomatologia şi era în ultimul an de facultate. Familia lui din Sicilia a fost anunţată de tragedie şi urmează să ajungă în ţară. Până vor veni rezultatele de la medicină legală, poliţiştii au deschis un dosar penal pentru moarte suspectă.